సినీ ఓం హెరాల్డ్

సినీ ఓం హెరాల్డ్ తెలుగు సినిమా వారపత్రిక. 1975 లో జరిగిన మొదటి ప్రపంచ తెలుగు మహాసభల సందర్భంలో 1975 ఏప్రిల్ 12 న ఈ పత్రికను ప్రారంభించారు. ఇది హైదరాబాదు నుండి వెలువడేది. దీని సంపాదకుడు ఠాకూర్‌ వి. హరిప్రసాద్‌. మొదటి సంచికను అప్పటి కేంద్ర సమాచార శాఖ మంత్రి ఐ.కె.గుజ్రాల్‌ విడుదల చేశాడు. హైదరాబాద్‌కు తెలుగు చలనచిత్ర పరిశ్రమ తరలివస్తున్న సందర్భంలో ఇక్కడి నుంచి సినీ హెరాల్డ్‌ వెలువడటం హర్షదాయకమని సినీనటులు ఎన్‌.టి.రామారావు, అక్కినేని నాగేశ్వరరావు చెప్పారు.

ఈ వారపత్రిక ప్రత్యేకత ఏమిటంటే, ఇది మామూలు పత్రికల్లాగా కాకుండా టాబ్లాయిడ్ సైజులో ఉండేది.

ఈ పత్రిక అసలు పేరు "సినీ ఓం హెరాల్డ్" అయినప్పటికీ, ఓం అనే పదాన్ని చిన్నగా రాసేవారు. చూడగానే దీని పేరు "సినీ హెరాల్డ్" అని అనిపించేది. సినీ హెరాల్డ్ పేరుతో గతంలో రెండు పత్రికలు వచ్చాయి - 1944-47 మధ్య లాహోర్ నుండి బి.ఆర్.చోప్రా సంపాదకత్వంలో ఒక ఇంగ్లీషు మాసపత్రిక వచ్చింది. మళ్ళీ 1960 ల్లో ఇదే పేరుతో ఒక ఇంగ్లీషు పత్రిక వచ్చింది. 

హైదరాబాదులో సినిమా పరిశ్రమ అభివృద్దికి విశేషంగా కృషిచేసిన ప్రముఖులకు సినీ హెరాల్డ్ ఏటా స్వర్ణ పతకం బహూకరించేది. 1975 సంవత్సరపు స్వర్ణపతకాన్ని నటుడు అక్కినేవి నాగేశ్వరరావుకు ఇచ్చారు. 76-77 లో రామారావుకు స్వర్ణహంస పతకం లభించింది. 1978 లో ఉత్తమ నటుడుగా నాగేశ్వరరావు ఎంపికయ్యాడు.

2025 నాటికి ఈ పత్రిక ప్రచురణలో లేదు.

 మూలాలు 

వర్గం:తెలుగు సినిమా పత్రికలు
వర్గం:హైదరాబాదు నుండి ప్రచురితమైన తెలుగు పత్రికలు
వర్గం:20 వ శతాబ్దపు తెలుగు పత్రికలు